




ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2018 ԹՎԱԿԱՆԻ ՕԳՈՍՏՈՍԻ 9֊Ի N 911֊Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»
ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

Իրավական ակտի ընդունման անհրաժեշտությունը, ընթացիկ իրավիճակը և խնդիրները
«Արտաքին հետախուզական գործունեության և արտաքին հետախուզության ծառայության մասին» օրենքում 2026 թվականի մայիսի 7֊ի ՀՕ-223-Ն օրենքով կատարված փոփոխությունների արդյունքում ՀՀ արտաքին հետախուզության ծառայության (այսուհետ՝ Ծառայություն) կոչումների փոխարեն սահմանվեցին Ծառայության դասային աստիճանները, ինչպես նաև հստակեցվեց Ծառայության պաշտոնների խմբի շրջանակը, մասնավորապես սահմանվեց, որ Ծառայության պետի և Ծառայության պետի տեղակալների պաշտոնները վարչական պաշտոններ են, որոնք չեն ընդգրկվում Ծառայության պաշտոնների անվանացանկում: Սույն օրենքի 23․1 հոդվածի 4֊րդ մասով միաժամանակ սահմանվել է, որ զինվորական կամ այլ հատուկ կոչումների կամ այլ դասային աստիճանների համապատասխանությունը սույն օրենքով սահմանված դասային աստիճաններին սահմանում է Կառավարությունը։
 «Հանրային ծառայության մասին» օրենքի (այսուհետ՝ Օրենք) 16֊րդ հոդվածի 2֊րդ մասի հիման վրա ընդունվել է ՀՀ կառավարության 2018 թվականի օգոստոսի 9֊ի «Հանրային ծառայության առանձին տեսակներով նախատեսված պաշտոնների, դասային կոչումների և աստիճանների համապատասխանությունը սահմանելու և Հայաստանի Հանրապետության կառավարության 2011 թվականի դեկտեմբերի 15֊ի N 1796֊Ն ու  N 1797֊Ն որոշումներն ուժը կորցրած ճանաչելու մասին» N 911-Ն որոշումը (այսուհետ՝ որոշում), որով սահմանվել են օրենքով նախատեսված դեպքերում և շրջանակներում հանրային ծառայության առանձին տեսակներով նախատեսված պաշտոնների համապատասխանությունը և դասային կոչումների և աստիճանների համապատասխանությունը։ 
Հաշվի առնելով «Արտաքին հետախուզական գործունեության և արտաքին հետախուզության ծառայության մասին» օրենքում կատարված փոփոխությունները, Օրենքի 16֊րդ հոդվածի 2֊րդ մասը և նկատի ունենալով, որ արտաքին հետախուզության ծառայությունում ծառայությունը հանդիսանում է պետական ծառայության առանձին տեսակ՝ նախագծով առաջարկվում է Ծառայության պաշտոնները և դասային աստիճանները համապատասխանեցնել որոշման Հավելված 1֊ի և 2֊ի շրջանակներում նշված այլ պետական մարմինների պաշտոններին և դասային աստիճաններին ու կոչումներին։ Միաժամանակ, Նախագծով 1 տողի շրջանակում ներառվել են գործառույթների իրականացման և պատասխանատվության տեսանկյունից համարժեք պաշտոնների 2 խումբ, ինչպես նաև՝ Արտաքին հետախուզության առաջին դասի հետախույզի դասային աստիճանը Նախագծում չի ներառվել, քանի որ այն համարժեք է համապատասխան մարմիններում շնորհվող գեներալ֊գնդապետի կամ դրան համապատասխանող բարձրագույն այլ դասային աստիճանի, իսկ որոշման մեջ կոչումների/դասային աստիճանների համապատասխանեցումը սկսվում է գեներալ֊լեյտենանտի և դրան համարժեք դասային աստիճաններից։
Կարգավորման առարկան, ակնկալվող արդյունքը
Նախագծի ընդունմամբ կապահովվի օրենքի կիրարկումը և Ծառայության պաշտոններն ու դասային աստիճանները կհամապատասխանեցվեն այլ պետական մարմինների պաշտոններին և դասային աստիճաններին ու կոչումներին։ 
Կապը ռազմավարական փաստաթղթերի հետ
Նախագծի ընդունումը բխում է 2026 թվականի օգոստոսի 20֊ի N 1236֊Ա որոշմամբ հաստատված ՀՀ կառավարության 2026֊2031թթ․ ծրագրի 2֊րդ գլխի «Անվտանգություն» բաժնից, որի համաձայն՝ անվտանգության ապահովման գործում էական դեր ունեն նաև  հետախուզական կարողությունների շարունակական զարգացումն ապահովելը, ինչպես նաև ուղղակիորեն բխում է «Արտաքին հետախուզական գործունեության և արտաքին հետախուզության ծառայության մասին» օրենքի 23․1 հոդվածի 4֊րդ մասից և «Հանրային ծառայության մասին» օրենքի 16֊րդ հոդվածի 2֊րդ մասից։
Նախագծի մշակման գործընթացում ներգրավված ինստիտուտները և անձինք
Նախագիծը մշակվել է ՀՀ արտաքին հետախուզության ծառայության կողմից։
Լրացուցիչ ֆինանսական միջոցների անհրաժեշտության վերաբերյալ։
Նախագծի ընդունմամբ լրացուցիչ ֆինանսական միջոցների ներգրավման անհրաժեշտություն չկա։
Պետական բյուջեի եկամուտներում և ծախսերում սպասվելիք փոփոխությունների վերաբերյալ
Նախագծի ընդունմամբ ՀՀ պետական բյուջեի եկամուտների և ծախսերի ավելացում կամ նվազեցում չի նախատեսվում։
